SKRIFTLIG FORESPØRGSEL E-2248/02

af Pedro Marset Campos (GUE/NGL) til Kommissionen

(23. juli 2002)

Om: Opførelse af et vandkraftværk i et område i Chile, der tilhører den oprindelige befolkning

Virksomheden Endesa Chile, som er privatiseret og erhvervet af Endesa Spanien, er i færd med at opføre vandkraftværket Ralco, som vil medføre, at 630 ha jord, der tilhører den oprindelige befolkning, oversvømmes, og at to oprindelige pehuenche-samfund, som siden tidernes morgen har boet i Alto Bio Bio, udslettes, hvilket er i strid med loven om den oprindelige befolkning, Ley Indígena nr. 19 253 af 5. oktober 1993 og miljøloven Ley de Bases del Medio Ambiente nr. 19 300 af 9. marts 1994.

Dette anlægsarbejde har i øvrigt været genstand for negative rapporter fra 22 kompetente offentlige chilenske organer, og Verdensbanken har afslået at finansiere det, fordi det strider imod dens etiske regler.

Af de 93 familier, der bor i området, har 8 nægtet at flytte under henvisning til deres rettigheder i henhold til loven om den oprindelige befolkning, mens de øvrige har givet efter for pression, trusler og afpresning.

Den chilenske regering har i strid med lovgivningen nedsat en Kommission af Gode Mænd, som skal vurdere og fastsætte erstatningerne til disse otte familier, hvilket skaber en præcedens, der giver anledning til meget stor bekymring for de oprindelige folks overlevelsesmuligheder i Chile.

1. Har Kommissionen kendskab til denne situation?

2. Mener Kommissionen ikke, at det på grundlag af den netop undertegnede associeringsaftale mellem EU og Chile er nødvendigt at kræve, at demokratibestemmelserne og de deri indeholdte rettigheder for de oprindelige folk respekteres?

3. Hvilke foranstaltninger agter Kommissionen at træffe i forbindelse med denne krænkelse af de oprindelige folks rettigheder og dermed af associeringsaftalen mellem EU og Chile?

Svar afgivet på Kommissionens vegne af Christopher Patten

(17. september 2002)

1. Kommissionen er bekendt med opførelsen af Ralco-vandkraftværket. Den er også bekendt med at mere end 600 personer og heriblandt 85 indfødte familier accepterede de flytningsplaner som blev foreslået af Endesa, og at kun otte indfødte familier modsatte sig at blive flyttet.

2. I udkastet til en associeringsaftale mellem Fællesskabet og medlemsstaterne og Republikken Chile indgår det som et generelt krav at demokratiets principper og menneskerettighederne skal overholdes (artikel 1). Parterne har endnu ikke underskrevet aftalen; undertegnelsen er berammet til at finde sted i andet halvår af 2002.

3. Chiles domstole tager stilling til flytningen af disse otte familier på grundlag af landets lovgivning. Så vidt Kommissionen har forstået, mødtes Chiles præsident Ricardo Lagos med Pehuenches-familierne på La Moneda den 5. juli 2002, og han lovede her at finde en rimelig løsning på problemet.

4. Kommissionen er blevet informeret om at regeringen søger efter en rimelig løsning på dette ømtålelige spørgsmål, dvs. en løsning der tilgodeser de indfødte befolkningsgruppers rettigheder og som samtidig ikke hindrer investering som er nødvendig for at fremme en bæredygtig udvikling i landet som helhed. Kommissionen mener således ikke at der på nuværende tidspunkt er grund til at den griber ind.